გიორგი ქოჩორაშვილი

გიორგი ქოჩორაშვილი (დ. 29 ივნისი, 1999, თბილისი, საქართველო) — ქართველი ფეხბურთელი. საქართველოს ეროვნული ნაკრებისა და საფეხბურთო კლუბ „ლევანტეს“ ცენტრალური ნახევარმცველი. 2024 წლის ევროპის ჩემპიონატის მონაწილე საქართველოს ეროვნული ნაკრების შემადგენლობაში. პროფესიონალური კარიერა 2017 წელს თბილისის „საბურთალოში“ დაიწყო, რომლის შემადგენლობაშიც პირველად იმავე წლის 23 ივლისს ეროვნული ლიგის მე-19 ტურის შეხვედრაში გამოვიდა მინდორზე. მატჩი, რომელშიც ერთმანეთს „საბურთალო“ და ქუთაისის „ტორპედო“ დაუპირისპირდნენ, დავით პეტრიაშვილის სტადიონზე გაიმართა და „ტორპედოს“ გამარჯვებით 2–1 დამთავრდა. გიორგი თამაშში შეხვედრის 74-ე წუთზე ვლადიმერ მამუჩაშვილის ნაცვლად ჩაერთო. „საბურთალოს“ რიგებში გიორგიმ მომდევნო და ბოლო შეხვედრა თავისი სადებიუტო შეხვედრიდან ერთი კვირის შემდეგ 29 ივლისს ფოთის „კოლხეთის“ წინააღმდეგ ჩაატარა. ეროვნული ლიგის მე-20 ტურის ეს შეხვედრა ეროსი მანჯგალაძის სტადიონზე გაიმართა და ფრედ 0–0 დამთავრდა. ამჯერად, ქოჩორაშვილმა შეხვედრის 62-ე წუთზე ლაშა შინდაგორიძე შეცვალა. 2018 წლიდან ესპანეთის რანგით მესამე ჩემპიონატის (ესპ. Primera División RFEF) მონაწილე საფეხბურთო კლუბ „პერალადას“ რიგებში განაგრძო გამოსვლა, რომლის შემადგენლობაშიც პირველად იმავე წლის 26 აგვისტოს პირველივე ტურის შეხვედრაში გამოვიდა მინდორზე. მატჩი, რომელშიც ერთმანეთს „საბადელი“ და „პერალადა“ დაუპირისპირდნენ, საბადელის „ნოვა კრეუ ალტაზე“ (ესპ. Nova Creu Alta) გაიმართა და ფრედ 2–2 დამთავრდა. გიორგიმ მთელი მატჩი შეუცვლელად ითამაშა. თავისი ბოლო შეხვედრა „პერალადას“ რიგებში 2019 წლის 19 მაისს ეხეა-დე-ლოს-კაბალიეროსის საფეხბურთო კლუბ „ეხეას“ წინააღმდეგ ჩაატარა. შეხვედრა „ესტადიო ლუჩანზე“ გაიმართა და სადებიუტო შეხვედრის მსგავსად, იმავე ანგარიშით 2–2 დამთავრდა. ამჯერად, ქოჩორაშვილი შეხვედრის მე-60 წუთზე იაგო ლოპესმა შეცვალა. მისი დებიუტი „ლევანტეს“ ძირითად გუნდსა და ლა ლიგაში 2020 წლის 12 ივლისს შედგა. ბილბაოს „ატლეტიკთან“ შეხვედრაში მოედანზე რუბენ როჩინას ნაცვლად შევიდა. შეხვედრა „ლევანტემ“ 1–2 დათმო. 2020 წლის 16 დეკემბერს გიორგი ქოჩორაშვილმა „ლევანტეს“ მაისურით სადებიუტო გოლი გაიტანა. ესპანეთის თასის პირველ ეტაპზე „ლევანტემ“ გასვლაზე „მურსიას“ 5–0 მოუგო. ქოჩორაშვილი მოედანზე 69-ე წუთზე სერხიო ლეონის ნაცვლად შევიდა, რომელმაც ამ მატჩში ჰეთ-თრიკი შეასრულა. 2023 წლის 25 აგვისტოს ლა ლიგა 2-ის მესამე ტურის გასვლითი შეხვედრაში გიორგი ქოჩორაშვილმა მატჩის 25-ე წუთზე გაიტანილი გოლით „ლევანტეს“ „კარტახენასთან“ გამარჯვება მოუპოვა — 1–0. 2023 წლის 4 ნოემბერს ლა ლიგა 2-ის მე-14 ტურის მატჩში გიორგი მოედანზე ერთ-ერთი საუკეთესო იყო. 26-ე წუთზე, როდესაც „ლევანტე“ აგებდა, ანგარიში გაათანაბრა — საჯარიმო ზუსტად შეასრულა და ეფექტური გოლი გაიტანა. 2023 წლის 9 დეკემბერს ესპანეთის სეგუნდა დივიზიონის მე-19 ტურის შეხვედრაში, ხიხონის „სპორტინგთან“ შეხვედრისას „ლევანტეს“ ქართველმა ნახევარმცველმა მოედანი ტრავმის გამო დატოვა. იგი მატჩის მე-13 წუთზე ოსკარ კლემენტემ შეცვალა. 2024 წლის 10 მარტს ესპანეთის სეგუნდა დივიზიონის 30-ე ტურის შეხვედრაში „ლევანტემ“ ხიხონის „სპორტინგს“ „ესტადიო სიუდად დე ვალენსიაზე“ (ესპ. Estadio Ciudad de Valencia) უმასპინძლა და ალექს მუნიოსის გოლის წყალობით 1–0 მოიგო. ტრავმით გამოწვეული ხანგრძლივი პაუზის შემდეგ კლუბში დაბრუნებული გიორგი ქოჩორაშვილი 72-ე წუთზე სერხიო ლოსანოს ნაცვლად შევიდა მოედანზე, თუმცა 86-ე წუთზე წითელი ბარათი მიიღო და მინდორი დატოვა. გამოდიოდა საქართველოს 19-წლამდე და 21-წლამდე ფეხბურთელთა ნაკრებებში. 2023 წლიდან საქართველოს ეროვნულ ნაკრებშია. 2024 წლის 26 მარტს, ევრო 2024-ის საკვალიფიკაციო ეტაპის პლეი-ოფის ფინალში, საქართველომ საბერძნეთს მოუგო და პირველად ისტორიაში ევროპის ჩემპიონატის ფინალურ ეტაპზე გამოსვლის უფლება მოიპოვა. მატჩის ძირითადი და დამატებითი დრო უგოლოდ, 0–0 დასრულდა. მატჩისშემდგომი პენალტების სერიაში საქართველოს ნაკრებმა მეტოქე 4–2 დაამარცხა. პირველი პენალტი ქართველ ფეხბურთელთაგან გიორგი ქოჩორაშვილმა გაიტანა. თავისი პირველი გოლი ეროვნული ნაკრების მაისურით, უეფა-ს ერთა ლიგის გათამაშებაზე, ჩეხეთის ეროვნული ნაკრების წინააღმდეგ თბილისში გამართულ შეხვედრაში, 2024 წლის 7 სექტემბერს გაიტანა. მატჩი, რომელიც საქართველოს ეროვნული ნაკრების ისტორიაში ერთ-ერთ საუკეთესო შეხვედრად შეფასდა, მასპინძელთა გამარჯვებით, ანგარიშით 4–1 დასრულდა. მეორე სანაკრებო გოლი კი მომდევნო, ამჯერად გასვლით შეხვედრაში, კვლავ უეფა-ს ერთა ლიგაზე, 2024 წლის 10 სექტემბერს გაიტანა, როდესაც ალბანეთის ეროვნული ნაკრების კარი შორი მანძილიდან უძლიერესი დარტყმით აიღო. ეს იყო ერთადერთი და საქართველოს ნაკრებისთვის გამარჯვების მომტანი გოლი ამ შეხვედრაში. განახლდა: 11 ოქტომბერი, 2024 ↑ საქართველოს ნაკრებმა საბერძნეთი პლეი-ოფის ფინალში პენალტების სერიაში 4–2 დაამარცხა და დამოუკიდებელი საქართველოს ისტორიაში პირველად ევროპის ჩემპიონატზე თამაშის უფლება მოიპოვა. ღირსების ორდენი: 2024 გიორგი ქოჩორაშვილი — ლა ლიგის ოფიციალურ საიტზე გიორგი ქოჩორაშვილი — „ლევანტეს“ ოფიციალურ საიტზე გიორგი ქოჩორაშვილი — საქართველოს ფეხბურთის ფედერაციის ოფიციალურ საიტზე ↑ Giorgi Kochorashvili se doctora y hace historia con Georgia ↑ Iberia 1999 1–2 Torpedo Kutaisi / E-Liga 23.07.2017. soccerway ↑ Kolkheti Poti 0–0 Iberia 1999 / E-Liga 29.07.2017. soccerway ↑ Sabadell 2–2 Peralada / Primera División RFEF. soccerway ↑ Ejea 2–2 Peralada / Primera División RFEF. soccerway ↑ Raúl García marca la diferencia. Marca ↑ „ლა ლიგაში დებიუტზე გაჩერებას არ ვაპირებ“ ↑ Levante 1–2 Athletic Bilbao / La Liga. soccerway ↑ ქოჩორაშვილმა „ლევანტეში“ სადებიუტო გოლი გაიტანა ↑ ქოჩორაშვილმა გაიტანა და „ლევანტე“ გაალიდერა ↑ FC Cartagena 0–1 Levante / Segunda División. soccerway ↑ ქოჩორაშვილმა „მირანდესს“ გაუტანა. 1tv.ge ↑ Levante 2–2 Mirandes / Segunda División. soccerway ↑ Sporting Gijon 0–0 Levante / Segunda División. soccerway ↑ ქართველი ნახევარმცველის ტრავმა. 1tv.ge ↑ Levante 1–0 Sporting Gijon / Segunda División. soccerway ↑ მადლობა, რომ საქართველო ვართ - როგორ დავწერეთ ისტორია ↑ გიორგი ქოჩორაშვილი - ნაკრებში პირველი გოლი გავიტანე ↑ ანალიზი. Video. ერთა ლიგა 2024/25. B1 ჯგუფი ↑ საქართველოს ნაკრების ზღაპარი გრძელდება ↑ რომ ეთქვათ, ეროვნულ ნაკრებში გოლებს გაიტანო, ვერ დავიჯერებდი ↑ Norway 2–1 Georgia / Qual. Euro 2024. soccerway ↑ Georgia 8–0 Thailand / Friendlies. soccerway ↑ Georgia 4–0 Cyprus / Qual. Euro 2024. soccerway ↑ Georgia 2–2 Scotland / Qual. Euro 2024. soccerway ↑ Spain 3–1 Georgia / Qual. Euro 2024. soccerway ↑ Georgia 2–0 Luxembourg / Qual. Euro 2024. soccerway ↑ Georgia 0–0 Greece / UEFA Euro 2024 Qualifiers. soccerway ↑ Montenegro 1–3 Georgia / Friendlies. soccerway ↑ Türkiye 3–1 Georgia / UEFA Euro 2024. soccerway ↑ Türkiye 3–1 Georgia / BVB Stadion Dortmund. UEFA ↑ Georgia 1–1 Czechia / UEFA Euro 2024. soccerway ↑ Georgia 2–0 Portugal / UEFA Euro 2024. soccerway ↑ Spain 4–1 Georgia / UEFA Euro 2024. soccerway ↑ Georgia 4–1 Czechia / UEFA Nations League. soccerway ↑ Albania 0–1 Georgia / UEFA Nations League. soccerway ↑ Ukraine 1–0 Georgia / UEFA Nations League. soccerway ↑ ფეხბურთის ეროვნული ნაკრები და ფედერაციის წარმომადგენლები ღირსების ორდენებით დაჯილდოვდნენ